KIRJALLINEN KYSYMYS E-0663/03 esittäjä(t): Alexandros Alavanos (GUE/NGL) komissiolle. Kreikan haastaminen Euroopan yhteisöjen tuomioistuimeen Olympic Airwaysille maksettujen valtiontukien vuoksi.



Virallinen lehti nro 011 E , 15/01/2004 s. 0104 - 0105



KIRJALLINEN KYSYMYS E-0663/03 esittäjä(t): Alexandros Alavanos (GUE/NGL) komissiolle (6. maaliskuuta 2003) Aihe: Kreikan haastaminen Euroopan yhteisöjen tuomioistuimeen Olympic Airwaysille maksettujen valtiontukien vuoksi Komission edustaja on ilmoittanut, että komissio haastaa Kreikan lähiaikoina Euroopan yhteisöjen tuomioistuimeen, koska Olympic Airways -lentoyhtiö kieltäytyy noudattamasta päätöstä maksaa takaisin 194 miljoonaa euroa valtiontukia. Kreikan valtion oikeudellisen neuvoston lausunnossa todetaan, että palautettava määrä on vain 41 miljoonaa euroa, koska vain siitä määrätään täsmällisesti tuomioistuimen päätöksessä. 1. Mistä tämä 153 miljoonan euron ero johtuu? 2. Pitääkö paikkansa, että sama komission edustaja esitti Olympic Airwaysille uhkauksen, että komissio ryhtyy käsittelemään uudelleen vuonna 1994 maksettuja valtiontukia, jos yhtiö valittaa kyseisestä päätöksestä tuomioistuimeen? Jos pitää, eikö siinä tapauksessa peruuteta jäsenvaltioiden perusoikeus oikeussuojaan, kun Brysselin toimielinten päätökset loukkaavat tällä tavoin jäsenvaltioiden oikeuksia? 3. Eikö näiden toimien jälkeen synny vaikutelma komission jäsenen henkilökohtaisesta oikeustaistelusta Olympic Airwaysia vastaan, kun jäsenvaltion haastaminen tuomioistuimeen sisältää vaaran komission kostotoimenpiteistä? Missä määrin tämä käytös voidaan perustella tarpeella suojella vapaata kilpailua, jonka on oltava komission toimien ainoa motiivi ja samalla mitta? Loyola de Palacion komission puolesta antama vastaus (14. huhtikuuta 2003) Tehtävässään perussopimusten valvojana komissio varmistaa yhteisön oikeuden noudattamisen ja noudattaa yhteisön oikeutta myös itse. Näin ollen parlamentin jäsenen kysymyksessä mainittuja päätöksiä vastaan nostettujen kanteiden kommentointi ei kuulu komissiolle. Oikeusyhteisössä asianosaisten perusoikeuksiin kuuluu se, että he voivat vedota oikeuksiinsa tuomioistuimessa. Tämä vastaa komission lehdistöpäällikön asiasta antamia lausuntoja. Parlamentin jäsenen tiedustelee kysymyksessään, voiko asian vireillepano ensimmäisen oikeusasteen tuomioistuimessa nostaa takaisin maksettavien tukien määrää, jos vuonna 1994 maksetut tuet otetaan huomioon. Komission lehdistöpäällikkö on huomauttanut ainoastaan, että asia riippuu tuomioistuimen päätöksen sisällöstä. Näin ollen komission vuoden 2002 joulukuussa hyväksymä Kreikkaa koskeva päätös on pantava täytäntöön EY:n perustamissopimuksen mukaisesti säädetyssä määräajassa. Olympic Airways -lentoyhtiön muutoksenhaulla ensimmäisen oikeusasteen tuomioistuimeen ei ole lykkäävää vaikutusta. Tässä tilanteessa Kreikan on maksettava 41 miljoonan euron lisäksi nopeasti takaisin myös muut laittomat tuet. Komission saamien tietojen mukaan Kreikka ei ole tähän mennessä ryhtynyt toimenpiteisiin 11. joulukuuta 2002 tehdyn päätöksen panemiseksi täytäntöön. Komissio varmistaa sille perustamissopimuksessa annettujen menettelyjen avulla tässä ja kaikissa muissakin tapauksissa, että yhteisön oikeutta noudatetaan.